Kalavská, Andrea, ministerka zdravotníctva SR (2019-01-31):
Veľmi pekne ďakujem. Vážená pani predsedajúca, vážené kolegyne, vážení kolegovia. Veľmi pekne ďakujem a áno, je tu, všetci veľmi dobre vieme, že máme v systéme málo sestier pôrodných asistentiek, ale máme málo učiteľov, máme málo robotníkov, kuchárov. Čiže ja si myslím, že toto nie je len problém zdravotníctva, ale toto je problém vo všetkých odvetviach. Keby som sa spýtala mojich kolegov ministrov, myslím, že nikto nemá dostatok pracovnej sily. Ale ja sa nejdem vynímať teda vašej otázke, ktorú ste mi dali. Čo je podstatné, cca alebo približne teda v súčasnosti študuje pôrodnú asistenciu na štyroch vysokých školách a v bakalárskom stupni vzdelávania 200 pôrodných asistentiek. V roku 2018 skončilo 60. A čo je zaujímavé, do komory ich bolo zahlásených 41. Čiže 20 pôrodných asistentiek, ktoré skončili, proste nemajú záujem poskytovať svoje služby alebo vykonávať svoju prácu v zdravotníckych zariadeniach. Z toho nám vyplýva, že asi by sme mali my viac ako rezort zamýšľať nad tým, aby táto práca bola pre pôrodné asistentky atraktívna, pretože nám vychádza, že počet študujúcich nie je nízky, avšak počet tých, ktorí teda sú ochotní vykonávať túto prácu, je nízky. Tiež ohľadne vysokých škôl, ktoré poskytujú bakalársky stupeň vzdelávania v oblasti pôrodnej asistencie, je to SZU alebo Slovenská zdravotnícka univerzita v Bratislave, Prešovská univerzita v Prešove, Jesseniova lekárska fakulta v Martine a Vysoká škola zdravotníctva, ktorá vlastne otvorila svoj študijný program v roku 2017, čiže vlastne jej prví absolventi budú až o 3 roky. Dá sa povedať, že máme aj magisterský stupeň vzdelávania, ale len na dvoch vysokých školách, a to je Prešovská univerzita a Jesseniova lekárska fakulta. V rámci kompetencií plne vlastne kompetentné na výkon a na spektrum výkonov pôrodnej asistencie sú teda bakalárky, magisterský stupeň je tu určený pre ženy v riadiacich alebo teda tých, ktorí to skončia, určený pre riadiace pozície. Ale smerujem tam, kam sa ma pýtate, a čo robíme. My sme teda pristúpili k navýšeniu koeficientov, respektíve základnej mzdy aj pre pôrodné asistentky v roku 2019 o 10 %, tým, že teda ich mzda sa vyvíja od priemernej mzdy, je tam platový automat na úrovni 5 %, čiže cca od 1. 1. si prilepšili pôrodné asistentky 15 % plus. A to isté by sme chceli teda zvyšovať platy pôrodných asistentiek aj v roku 2020. Na druhej strane sa snažíme, alebo nemocnice, ktoré sú v gescii ministerstva zdravotníctva, dostali za úlohu, manažment týchto nemocníc, zatraktívniť povolanie pre stredný zdravotný personál, teda pre nelekársky zdravotný personál a to tým, že budujeme škôlky, budujeme jasle a renovujeme ubytovacie zariadenia pre zdravotníckych pracovníkov, ktorí sa rozhodli pracovať v našich zdravotníckych zariadeniach. My ako ministerstvo sa snažíme, napríklad čo sa týka sestier, tam to je asi dosť blízke, keď sestra pracuje s novou posteľou, sa jej pracuje oveľa lepšie ako so starou. Čiže snažíme sa aj technikou prispievať k tomu, aby tie pracovné podmienky boli oveľa lepšie na pracovisku. A v neposlednom rade to je asi už špeciálne len problém pôrodných asistentiek, prijal sa štandard Baby-Friendly Hospital, pretože bola to otázka, aj vás tu vidím, že vlastne žiadna nemocnica na Slovensku, pôrodnica nie je certifikovaná alebo, respektíve či spĺňa, nespĺňa nejaké normatívy Baby-Friendly Hospital. Čiže my sme na to išli, máme rozličné prístupové cesty a na základe odporúčaní VHO sme vytvorili štandardy a tieto štandardy vlastne sú podpísané a nemocnice alebo pôrodnice, ktoré majú alebo ktoré chcú poskytovať svoju starostlivosť na základe Baby-Friendly Hospital, tak musia vlastne aproximovať, ale musia postupovať podľa týchto štandardov. My na ministerstve zdravotníctva kreujeme komisiu, ktorá bude chodiť a teda hodnotiť, či nemocnica, ktorá teda sa, tá jej žiadosť, že spĺňa všetky atribúty Baby-Friendly Hospital, že či skutočne spĺňa, my takúto pôrodnicu ohodnotíme, aby to bolo na viditeľnom mieste, či už pre pacientky alebo aj pre širokú verejnosť, aby sme už konečne dokázali my v nejakej úrovni aj povedať, že táto nemocnica alebo táto pôrodnica spĺňa určité kritériá a táto nespĺňa. A práve tu ja vidím veľký priestor aj pre pôrodné asistentky, pretože v rámci tohoto konceptu Baby-Friendly Hospital je tu veľmi dôležitá úloha sestier, pôrodných asistentiek, laktačných poradkýň a tým pádom vlastne aj ich pracovné prostredie, aj ich kompetencie, aj ich vyžitie bude oveľa lepšie. Čiže robíme to aj v nadväznosti na to, aby pre pôrodné asistentky ich práca bola zaujímavejšia. Ďakujem veľmi pekne.